b'\n_START_ARTICLE_\nIsma L\xc3\xb3pez\n_START_SECTION_\nSeurajoukkueura\n_START_PARAGRAPH_\nL\xc3\xb3pez edusti juniorina sek\xc3\xa4 pamplonalaista Osasunaa ett\xc3\xa4 bilbaolaista Athleticia. H\xc3\xa4nen ja Javier Erason siirtyminen Athleticiin vuonna 2005 aiheutti v\xc3\xa4lirikon Osasunan ja tuolloin Fernando Lamikizin johtaman Athleticin v\xc3\xa4lill\xc3\xa4. L\xc3\xb3pez pelasi kaksi kautta Athleticin junioreissa ja kolme kautta Espanjan kolmanneksi korkeimmalla sarjatasolla Segunda Divisi\xc3\xb3n B:ss\xc3\xa4 pelanneessa reservijoukkueessa, mutta ei lunastanut h\xc3\xa4neen asetettuja odotuksia ja j\xc3\xa4tti seuran vuonna 2010._NEWLINE_Kaudeksi 2010\xe2\x80\x932011 L\xc3\xb3pez siirtyi Zaragozan reservijoukkueeseen, joka pelasi nelj\xc3\xa4nneksi korkeimmalla sarjatasolla Tercera Divisi\xc3\xb3nissa. Zaragozasta h\xc3\xa4n jatkoi Lugoon, jota h\xc3\xa4n oli nostamassa Segunda B:st\xc3\xa4 toiseksi korkeimmalle sarjatasolle Segunda Divisi\xc3\xb3niin kauden 2011\xe2\x80\x932012 p\xc3\xa4\xc3\xa4tteeksi. L\xc3\xb3pez oli Lugossa yksi nousijajoukkueen avainpelaajia, mik\xc3\xa4 vakuutti Athleticin hankkimaan h\xc3\xa4net uudestaan riveihins\xc3\xa4 kes\xc3\xa4kuussa 2012._NEWLINE_L\xc3\xb3pez debytoi Athleticin edustusjoukkueessa 2. elokuuta 2012 Eurooppa-liigan kolmannen karsintakierroksen ottelussa kroatialaista Slaven Koprivnicaa vastaan, miss\xc3\xa4 h\xc3\xa4n teki kaksi maalia.\n_START_SECTION_\nMaajoukkueura\n_START_PARAGRAPH_\nL\xc3\xb3pez on pelannut Espanjan nuorisomaajoukkueissa. H\xc3\xa4n kuului alle 17-vuotiaiden ik\xc3\xa4luokassa EM-kultaa ja MM-hopeaa vuonna 2007 saavuttaneeseen joukkueeseen.'